b"\n_START_ARTICLE_\nMini (BMC)\n_START_PARAGRAPH_\nMini er en liten bil som ble produsert av britiske British Motor Corporation (BMC) fra 1959 til 2000. Mini er den mest popul\xc3\xa6re britisk-bygde bilmodellen, og har siden blitt erstattet av nye MINI, som ble lansert i 2001. Den originale blir ansett som et ikon fra 1960-tallet, og dens plassbesparende forhjulstrekk-system inspirerte en hel generasjon bilprodusenter. I den internasjonale avstemningen for verdens mest innflytelsesrike bil kom Mini p\xc3\xa5 andreplass etter Ford Model T._NEWLINE_Denne revolusjonerende og lett gjenkjennelige bilen med to d\xc3\xb8rer ble designet for BMC av Sir Alec Issigonis (1906\xe2\x80\x9388). Den ble produsert ved Longbridge- og Cowley-fabrikkene i Storbritannia, og senere i Australia, Belgia, Chile, Italia, Jugoslavia, Portugal, S\xc3\xb8r-Afrika, Spania, Uruguay og Venezuela. Mini Mk1 fikk tre store oppdateringer: Mk2, Clubman og Mk3, hvor det var store variasjoner innen de enkelte versjonene, inkludert stasjonsvogner, en pickup, en varebil og Mini Moke, en jeep-liknende modell. Mini Cooper og Cooper \xc2\xabS\xc2\xbb var sportsligere versjoner, som gjorde suksess som rallybiler og vant Rally Monte-Carlo tre ganger. Disse spesialutgavene, trimmet av John Cooper, ble produsert i begrenset antall i perioden 1961-1971, s\xc3\xa5 disse er b\xc3\xa5de sjeldne og meget dyre. Ogs\xc3\xa5 p\xc3\xa5 90-tallet ble det produsert biler med benevnelsen cooper,men dette er kun kosmetiske forandringer.\n_START_SECTION_\nDesign og utvikling\n_START_PARAGRAPH_\nMini ble designet som ADO15 (Austin Motor Company Drawing Office prosjekt nummer 15), og ble til p\xc3\xa5 grunn av bensinkrisen. Storbritannia m\xc3\xa5tte innf\xc3\xb8re bensinrasjonering i 1956 som et resultat av Suez-krisen, som reduserte tilgangen p\xc3\xa5 olje. Salget av store biler stupte, og det var stor ettersp\xc3\xb8rsel i markedet etter s\xc3\xa5kalte mikrobiler, som hovedsakelig var tyske. Leonard Lord, direkt\xc3\xb8r for BMC, bestemte at noe m\xc3\xa5tte gj\xc3\xb8res raskt. Han skisserte noen grunnleggende krav: bilen skulle f\xc3\xa5 plass inne i en boks som m\xc3\xa5lte 10 x 4 x 4 fot (3 x 1.2 x 1.2 m), kup\xc3\xa9en skulle oppta 1.8 meter av bilens totale lengde p\xc3\xa5 3 meter, og motoren, av kostnadsgrunner, skulle v\xc3\xa6re en allerede eksisterende modell. Issigonis, som hadde jobbet for Alvis, hadde blitt hentet tilbake til BMC i 1955, og var med sin evne for \xc3\xa5 designe sm\xc3\xa5 biler et naturlig valg for oppgaven. Teamet som designet Mini besto av sv\xc3\xa6rt f\xc3\xa5 mennesker; i tillegg til Issigonis var det Jack Daniels, som hadde jobbet med Issigonis p\xc3\xa5 Morris Minor, Chris Kingham, som hadde jobbet med Issigonis hos Alvis, to ingeni\xc3\xb8rstudenter og fire tegnere. Sammen designet og bygget de den f\xc3\xb8rste prototypen, som sto ferdig i oktober 1957 og fikk navnet \xc2\xabDen oransje boksen\xc2\xbb p\xc3\xa5 grunn av sin farge._NEWLINE_ADO15 var ustyrt med en BMC A-Series firesylindret vannkj\xc3\xb8lt motor, men skilte seg fra andre modeller ved \xc3\xa5 ha motoren montert p\xc3\xa5 tvers, med en firetrinns girkasse plassert under motoren, og fordi den hadde forhjulstrekk. Nesten alle sm\xc3\xa5 forhjulsdrevne biler utviklet siden 1970-tallet har benyttet seg av en liknende oppsett. Radiatoren var montert p\xc3\xa5 venstre side av bilen, slik at viften montert p\xc3\xa5 motoren kunne beholdes. Denne plasseringen sparte lengde, men hadde den ulempen at radiatoren fikk luft som allerede hadde blitt varmet opp ved \xc3\xa5 passere den varme motoren._NEWLINE_Understellet ble designet av Alex Moulton hos Moulton Developments Limited, og benyttet seg av kompakte gummihylser fremfor konvensjonelle fj\xc3\xa6rer. Dette f\xc3\xb8rte til et hardere og stivere understell, men denne stivheten kombinert med hjulenes plassering i hvert hj\xc3\xb8rne av bilen f\xc3\xb8rte til dens ber\xc3\xb8mte go kart-liknende kj\xc3\xb8reegenskaper._NEWLINE_Bilen ble designet med skyvevinduer i d\xc3\xb8rene, slik at det kunne monteres oppbevaringslommer i d\xc3\xb8rene hvor vindussveiv-mekanismen ellers ville v\xc3\xa6rt plassert. Det sies at Issigonis bestemte st\xc3\xb8rrelsen p\xc3\xa5 lommene ved \xc3\xa5 m\xc3\xa5le etter en flaske av hans favorittdrikk, Gordon's Gin. Bagasjelokket ble designet med hengsler i bunnen, slik at man kunne kj\xc3\xb8re med lokket \xc3\xa5pent for \xc3\xa5 \xc3\xb8ke bagasjeplassen. P\xc3\xa5 tidlige modeller var registreringsskiltet hengslet, slik at det kunne vippes ned og fortsatt v\xc3\xa6re synlig n\xc3\xa5r bagasjeluken var \xc3\xa5pen._NEWLINE_For \xc3\xa5 holde kostnadene til arbeidskraft nede ble bilen designet med grove sveises\xc3\xb8mmer som er synlige p\xc3\xa5 utsiden av bilen, b\xc3\xa5de ved A- og C-stolpene, og mellom gulvet og karosseriet. For \xc3\xa5 forenkle konstruksjonen ytterligere hadde bilen eksterne d\xc3\xb8r- og bagasjelukehengsler._NEWLINE_Til sammen s\xc3\xb8rget disse innovative l\xc3\xb8sningene for at Mini ble en romslig bil innvendig til tross for de sv\xc3\xa6rt beskjedne dimensjonene._NEWLINE_Produksjonsmodellen var annerledes fra den f\xc3\xb8rste prototypen ved at den hadde f\xc3\xa5tt ekstra avstivninger b\xc3\xa5de foran og bak, og ved at motoren ble montert med forgasseren bak i stedet for foran. Dette gjorde det mulig med et ekstra reduksjonsgir mellom motoren og girkassen for \xc3\xa5 redusere belastningen p\xc3\xa5 girkassen, og hindre at synkroniseringsringene i girkassen ble fort utslitt, slik de ble p\xc3\xa5 de f\xc3\xb8rste prototypene. Motorst\xc3\xb8rrelsen ble redusert fra 948 til 848 ccm, noe som reduserte toppfarten fra 145 km/t til 116 km/t._NEWLINE_Til tross for sitt nyttige utgangspunkt hadde den klassiske Mini-formel blitt s\xc3\xa5 kjent p\xc3\xa5 midten av 1990-tallet, at MG Rover Group (tidligere BMC), kunne registrere bilens design som et varemerke."